Groen verwys na ekovriendelike, oftewel natuurlike swembaddens wat na 'n aanvanklike installeringsperiode, sonder enige chemikalieë funksioneer. Die eerste hiervan is in Oostenryk gebou en deesdae is daar in Europa meer as 200 000 van die swembaddens. Hier by ons neem sy gewildheid vinnig toe, omdat groen denke deesdae 'n noodsaaklikheid is.
Dr. Jerome Davis, die stigter van die maatskappy aQua-design, het self 'n Ph.D in bio-ingenieurswese en staan aan die voorpunt van die tegnologie in Suid-Afrika. Hy wys ons drie swembaddens in verskillende stadia.
Hy verduidelik dat die groot verskil tussen 'n konvensionele swembad en 'n natuurlike swembad die volgende is: in 'n konvensionele (blou) swembad probeer 'n mens "alles doodmaak", terwyl jy in 'n natuurlike swembad "lewe bevorder". Daarmee bedoel hy dat chemikalieë heeltemal afwesig is in 'n natuurlike swembad en dat 'n inheemse ekosisteem langs die swemarea gevestig word. Hierdie onafhanklike biosisteem van plante, mikro-organismes, insekte en die regte grondstowwe reguleer die water dan op 'n natuurlike manier en sorg uiteindelik vir sulke skoon water dat jy dit selfs kan drink.
Die biosisteem word beskryf as 'n mini-vleiland en kan reg langs die swembad of op 'n ander plek in jou tuin gevestig word en dan met pype aan die swemarea verbind word. Gelukkig hoef jy nie te bekommer oor muskiete nie, want hulle broei graag in 'n omgewing met min suurstof, terwyl 'n natuurlike swembad se water as gevolg van voortdurende sirkulasie hoë suurstofvlakke het.
'n Klein aantal visse kan ook in die swembaddens aangehou word, solank hulle aan die swemkant bly. As hulle toegang tot die mini-vleiland kry, versteur hulle met tyd die delikate inseklewe.
Daar is beslis ook 'n besparingsfaktor wanneer dit by hierdie swembaddens kom. Jy gebruik tot 60% minder elektrisiteit vir instandhouding en het natuurlik geen onkostes om chemikalieë aan te koop nie. Die aanvanklike kostes mag dalk duur klink, maar na ongeveer 2 jaar is so 'n swembad basies selfonderhoudend. Om 'n bestaande swembad in so 'n ekovriendelike een te omskep sal jou tussen R35 000 en R50 000 kos, terwyl 'n nuwe groen swembad jou so R55 000 uit die sak sal jaag.
Die beplanningsfase van so 'n swembad is belangrik en om dit te bou, kan tot 3 maande neem. Dit moet op die korrekte manier in die natuur inpas en die son, wind en plante wat naby groei moet alles in ag geneem word.
Die tipe water hou ook gesondheidsvoordele in, omdat dit besonder sag op die vel en hare is. Die gebrek aan chloor maak dit ook geskik vir kinders wat byvoorbeeld aan asma ly. 'n Verdere voordeel is dat dit selfs as wateropvangsgebied kan dien, wat dan met jou kombuis verbind kan word om water in die huis te voorsien.
Met so 'n swemplek kan jy jou koolstof-voetspoor aansienlik verklein omdat jy geen chemikalieë nodig het nie en jou elektrisiteitsverbruik aansienlik afneem. Boonop skep jy 'n veilige nuwe tuiste vir paddas, klein voëltjies en insekte.